****

**Előterjesztés a Felsőváros Ünnepe rendezvény támogatásáról**

**Tisztelt Bizottság!**

**Tisztelt Közgyűlés!**

Az idei évben 10. alkalommal rendezik meg a Felsőváros Ünnepét, amely Eger északi városrészének hagyományos kulturális és társadalmi jelentőségű eseményévé vált. A 2013 óta, a Nemzedékek terén rendezett Felsőváros Ünnepe a városrész lakóinak életében fontos közösségi, családi rendezvény, mely a helyi társadalom összetartozását, a közösségek jelenlétét hivatott megmutatni, és egész napos családi jellegű programsorozat keretében ünnepelni az együttlétet.

2019. és 2022. között a városrészben a „Felsőváros Csillagai – Közösen a közösségért” elnevezésű önkormányzati projekt keretében az itt élők igényeire épülő, a lakosságot aktívan befogadó programsorozat valósult meg, melynek része volt a Felsőváros Ünnepe. Az esemény megrendezésében az Egri Kulturális és Művészeti Központ partnerként vett részt. Az egész napos rendezvény az EKMK szervezésében 2023. július 22-én kerül megrendezésre a Nemzedékek terén, melynek megvalósításához intézményi pótelőirányzatként a II/12 címszámról 4.500.000,- Ft kerül átcsoportosításra.

A Városi Kulturális, Idegenforgalmi és Szociális Bizottság a Közgyűlés által átruházott hatáskörben dönt az idegenforgalmi és kulturális célú támogatásokról.

Ezen előterjesztés tartalmaz további egy határozati javaslatot, amely közgyűlési döntést is igényel.

Kérem a Tisztelt Bizottságot, hogy a határozati javaslatok szerint támogassák a rendezvényt, továbbá kérem a Tisztelt Közgyűlést a határozat elfogadására.

Eger, 2023. június 14.

Minczér Gábor

alpolgármester

**Bizottsági döntés (VKISZB):**

1. Eger Megyei Jogú Város Közgyűlése Városi Kulturális, Idegenforgalmi és Szociális Bizottsága a Közgyűlés által átruházott hatáskörben eljárva dönt arról, hogy a Felsőváros Ünnepe rendezvény megvalósítására 4.500.000,- Ft, azaz négymillióötszázezer forint forrást biztosít. Fedezete a 2023. évi költségvetés II/12/1/1/5/K címszáma.

Felelős: Mirkóczki Ádám polgármester megbízásából:

Juhász Tamás, Gazdasági Iroda irodavezető,

Spisák György, Kabinet Iroda irodavezető

Határidő: azonnal

**Határozati javaslat:**

2. Eger Megyei Jogú Város Önkormányzata Közgyűlése elrendeli a II/12/1/1/5/K Idegenforgalmi jelentőségű rendezvények címszám Egyéb működési célú kiadások előirányzatának csökkentését 4.500.000,- Ft-tal, az I/1/-/1/3/K Egri Kulturális és Művészeti Központ dologi kiadások címszám egyidejű emelésével. A fenti összeget pótelőirányzatként az intézmény részére biztosítjuk.

Felelős: Mirkóczki Ádám Polgármester megbízásából:

Juhász Tamás Gazdasági Irodavezető,

Spisák György Kabinet Irodavezető,

Dolenszky-Szőke Szilvia intézménygazdálkodási csoportvezető

Határidő: 2023. július 5.